Kufizimet ndaj programit bërthamor të Iranit
Dispozitat kryesore të marrëveshjes kërkojnë që Irani të reduktojë rezervat e uraniumit të pasuruar në nivel të ulët dhe centrifugave që përdoren për pasurimin e tij
Palët janë duke punuar për një kuadër që synon të sigurojë se programi bërthamor i Iranit do të jetë paqësor dhe nuk do të përdoret për zhvillimin e armëve bërthamore. Negociatat kanë qenë të përqëndruara tek infrastruktura që nevojitet për prodhimin e plutoniumut dhe për pasurimin e uraniumit – dy komponentë kryesorë për prodhimin e armëve bërthamore. Dispozitat kryesore të marrëveshjes për programin bërthamor të Iranit: * Irani do të reduktojë me 98 përqind rezervat e uraniumit të pasuruar në nivel të ulët, por që mund të përdoret si karburant për prodhimin e bombës, duke i ulur ato në 300 kilogramë për 15 vjet. * Irani do të reduktojë me dy të tretat numrin e centrifugave që përdoren për pasurimin e uraniumit në qendrën kryesore të përpunimit të tij. Centrifugat e tjera do të vendosen në një vend magazinimi ku do të monitorohen. * Irani nuk lejohet të prodhojë mbushje bërthamaore apo të bëjë eksperimente me teknologjinë e lidhur me armët bërthamore. * Embargoja e armëve ndaj Iranit do të lehtësohet, për sa kohë që programi bërthamor i Teheranit gjykohet nga Agjencia Ndërkombëtare e Energjisë Atomike të jetë paqësor. * Sanksionet ndërkombëtare ndaj Irani do të hiqen, duke i mundësuar Teheranit të eksportojë naftë. * Në qoftë se një panel ndërkombëtar gjen se Irani nuk respekton marrëveshjen, ai mund të votojë për të rivendosur sanksionet. Paneli do të përbëhet nga Shtetet e Bashkuara, Britania, Kina, Franca, Gjermania, Bashkimi Evropian, Rusia dhe Irani.